'Skiet terug,' sê polisie-unie | Netwerk24
Deur Warda Meyer 22 Julie 2019 18:16
Die vakbond het die gewelddadige aanval die naweek op drie polisiebeamptes in Delft, Kaapstad, skerp in 'n verklaring veroordeel, en gesê polisielede behoort nie te sterf as hulle gewapen is nie.
Tumelo Mogodiseng, sekretaris-generaal van Sapu, sê dit is onaanvaarbaar dat 'n polisiekonstabel dood en twee ander gewond is nadat 'n gewapende man op hulle losgebrand het.
"Polisielede moenie doodgaan as hulle gewapen is nie. Dit is nou tyd vir beamptes om terug te skiet op diegene wat hulle aanval," sê Mogodiseng.
Luidens die verklaring moet geen genade betoon word aan die vermeende skieter nie.
"Hy is gelukkig dat hy gewond en nie dood is nie. Ons vra dat geen genade betoon word aan die polisiekonstabel se vermeende moordenaar nie. Enige borgtogaansoek moet streng teengestaan word."
Mogodiseng sê dit is duidelik dat polisiebeamptes in 'n oorlogsone werk en daarom vra Sapu polisiebeamptes om hulself voor te berei op enige gebeurlikheid wanneer hulle die "oorlogsone" betree.